b'\n_START_ARTICLE_\nKreatiini\n_START_SECTION_\nKreatiini urheilulis\xc3\xa4ravinteena\n_START_PARAGRAPH_\nUseissa tutkimuksissa on havaittu kreatiinilla olevan positiivista vaikutusta lihasmassan ja voimatasojen kasvuun. Todenn\xc3\xa4k\xc3\xb6isen\xc3\xa4 syyn\xc3\xa4 on pidetty kreatiinivarastojen t\xc3\xa4ydentymisen aiheuttamaa ylim\xc3\xa4\xc3\xa4r\xc3\xa4ist\xc3\xa4 energiavarastoa lihaksessa, joka mahdollistaa paremman harjoituskest\xc3\xa4vyyden lyhytaikaisissa lihasvoimaa vaativissa suorituksissa, esimerkiksi voimaharjoittelussa. Lis\xc3\xa4ksi joissakin tutkimuksissa on saatu viitteit\xc3\xa4 siit\xc3\xa4, ett\xc3\xa4 harjoituksen j\xc3\xa4lkeen nautittu kreatiini tehostaa lihasten kasvua. On kuitenkin t\xc3\xa4rke\xc3\xa4\xc3\xa4 huomata, ett\xc3\xa4 mik\xc3\xa4li kreatiinia k\xc3\xa4ytett\xc3\xa4ess\xc3\xa4 paino nousee, merkitt\xc3\xa4v\xc3\xa4 osa lis\xc3\xa4\xc3\xa4ntyneest\xc3\xa4 massasta tulee todenn\xc3\xa4k\xc3\xb6isesti vedest\xc3\xa4, sill\xc3\xa4 kreatiini sitoo vett\xc3\xa4 lihassoluihin. Kreatiinilla ei ole my\xc3\xb6sk\xc3\xa4\xc3\xa4n suoranaista vaikutusta pitk\xc3\xa4kestoiseen aerobiseen harjoitukseen, eik\xc3\xa4 kreatiinin taipumus ker\xc3\xa4t\xc3\xa4 vett\xc3\xa4 elimist\xc3\xb6\xc3\xb6n ole suotuisa etenk\xc3\xa4\xc3\xa4n kest\xc3\xa4vyysurheilijoille. Urheilijat voivat kuitenkin k\xc3\xa4ytt\xc3\xa4\xc3\xa4 kreatiinia kausiluontoisesti, esimerkiksi voimaharjoittelukaudella. Kreatiinilla on my\xc3\xb6s havaittu olevan palautumista nopeuttava vaikutus aerobisissa harjoituksissa. _NEWLINE_Lyhytaikaisissa tutkimuksissa lis\xc3\xa4ravinteena otetulla kreatiinilla ei ole havaittu olevan haittavaikutuksia, pitk\xc3\xa4aikaisia tutkimuksia haitoista ei ole tehty. Lyhyess\xc3\xa4kin k\xc3\xa4yt\xc3\xb6ss\xc3\xa4 ongelmaksi saattaa muodostua aineen puhtaus: joistain kreatiinivalmisteista on l\xc3\xb6ydetty varsin suuria j\xc3\xa4\xc3\xa4mi\xc3\xa4 aineen valmistuskemikaaleista. Nesteen kertyminen voi aiheuttaa turvotusta._NEWLINE_Kreatiini on kielletty lis\xc3\xa4ravinne joissakin maissa, mutta kreatiini ei ole doping-aineeksi luokiteltava eik\xc3\xa4 se voi suurinakaan m\xc3\xa4\xc3\xa4rin\xc3\xa4 k\xc3\xa4ytettyn\xc3\xa4 aiheuttaa doping-testeiss\xc3\xa4 positiivista tulosta. Suomessa kreatiinia myyd\xc3\xa4\xc3\xa4n ja k\xc3\xa4ytet\xc3\xa4\xc3\xa4n yleisesti urheilulis\xc3\xa4ravinteena. Se on yleinen lis\xc3\xa4aine etenkin voimaharjoittelijoille suunnatuissa urheilujuomajauheissa.'